ToekomsVenster: Ek soek na Godhttps://rak2.spens.co.za/radio/2016/258.mp3 Argieffoto. Ek soek U, o God, my God, ek dors na U; ek smag na U soos in ŉ dor en droë land, ŉ land sonder water. – Psalm 63:2 Jong mense. Ai, oor jong mense kan ek liries raak, veral oor ŉ jong mens wat erns maak met sy of haar geloof. Natuurlik kan dit herlei word na die voorbeeld wat ouers gestel het. Kinders behoort tot geloof te kom (en selfs dit is dramaties, veel eerder ŉ natuurlike oorgang) vanweë die voorbeeld wat ouers gestel het en nie ten spyte daarvan nie. Maar watter ouer is daar wat kan roem in sy foutlose opvoeding? Helaas, ek ken nie sulke mense nie. Ek wens ek kon dit ten opsigte van myself sê, maar die genade tree oorvloedig toe namate die Gees van die Here ons help en bystaan. In die week ontvang ek ŉ WhatsApp van ŉ jong man in ons gemeente: “Ds., ek en my meisie wil saam Bybelstudie doen, waar begin ons?” “Ds., ek soek na God, ek dors na God, ek smag na Hom en weet dat ek die lewe en al sy uitdagings nie kan aanpak tensy die Here my daartoe in staat stel nie”. Is dit ook van jou waar?